Anexa nr. 1 la HCLMT \_\_\_\_\_\_\_\_\_\_\_\_\_\_\_\_\_\_\_\_\_\_

**REGULAMENT DE ORGANIZARE ŞI FUNCŢIONARE**

**A SĂLII POLIVALENTE „CONSTANTIN JUDE”**

**SITUATĂ ÎN TIMIŞOARA, ALEEA F.C. RIPENSIA NR. 11**

Prezentul regulament stabileşte normele de utilizare ale Sălii Polivalente „Constantin Jude” Timişoara - obiectiv aflat în proprietatea publică a Municipiului Timişoara.

Respectarea regulamentului este obligatorie pentru orice persoane fizice sau juridice aflate în perimetrul salii, utilizatori,vizitatori, precum si de catre personalul administrativ, de întreţinere, pază şi curăţenie.

1. **Accesul în Sala Polivalentă „Constantin Jude”**

**Art.1.** Accesul în sală al sportivilor sau al altor persoane care utilizează terenul de joc şi anexele (bazin, saună, duşuri, vestiare) se face în baza unui contract/adresă emis de către Municipiul Timişoara privind utilizarea sălii;

**Art.2.** Accesul în Sala Polivalentă „Constantin Jude” se face în mod organizat, în intervalul orar afişat şi aprobat, conform programului. Cluburile sportive vor depune la începutul sezonului de joc calendarul competiţional detaliat (pentru meciuri oficiale) precum şi solicitare de acces pentru desfăşurarea antrenamentelor;

**Art.3.** Accesul persoanelor menţionate la Art.1. se face pe la intrarea spre vestiar, în intervalul orar alocat, conform programului aprobat;

**Art.4.** Personalul sălii va identifica la intrarea în sală persoanele care au acest drept. Identificarea se va face pe baza actului de identitate sau a legitimaţiei de sportiv, prin confruntarea cu cele înscrise în tabelul persoanelor cu drept de acces în sală. Tabelul va fi întocmit de fiecare club sportiv, în funcţie de secţie şi grupe de pregătire. Modificarea datelor din tabel se comunică în maxim 10 zile de la modificare;

**Art.5.** Accesul sportivilor pe terenul de joc se face în prezenţa profesorului/antrenorului, pe grupe de pregătire. Pe durata antrenamentelor/competiţiilor, profesorul/antrenorul este răspunzător de buna desfăşurare a acestora;

**Art.6.** Accesul spectatorilor în cazul evenimentelor sportive/nesportive se face pe la

intrarea principală;

**(1)** Accesul spectatorilor în Sala Polivalentă „Constantin Jude” este permis doar în timpul desfăşurării competiţiilor sportive, meciurilor, evenimentelor culturale sau orice alte evenimente unde este permis accesul publicului;

1. **Utilizarea Sălii Polivalente „Constantin Jude”**

**Art.7.** Sala Polivalentă „Constantin Jude” Timişoara este utilizată exclusiv pentru activităţi sportive (antrenamente, meciuri şi competiţii oficiale) şi culturale (spectacole, concerte, congrese, conferinţe);

**Art.8.** Programul de utilizare al sălii este în intervalul orar 07:00-22:00;

**Art.9.** Activităţile din cadrulsălii se vor confirma prin programul săptămânal de activităţi;

**Art.10.** Beneficiarii au obligaţia de a respecta programul orar, şi de a nu perturba alte activităţi desfăşurate în sală;

**Art.11.** În Sala Polivalentă „Constantin Jude” Timişoara au prioritate cluburile sportive, în special Sport Club Municipal Timişoara, asociaţiile sportive, precum şi celelalte structuri sportive;

**Art.12.** Competiţiile şi activităţile sportive organizate de Sport Club Municipal Timişoara au prioritate şi beneficiază de gratuitate, în baza unei solicitări scrise şi cu acordul departamentului de specialitate;

**Art.13.** Beneficiază deprioritate meciurile oficiale, indiferent de sport, având întâietate ligile superioare;

1. **Organizarea şi desfăşurarea evenimentelor sportive**

**Art.14.** Competiţiile sportive de scurtă durată se organizează în baza solicitărilor/ comenzilor punctuale, depuse la Primăria Municipiului Timişoara, urmând ca aprobarea acestora să fie făcută de către departamentul de specialitate în funcţie de disponibilitatea sălii.

Solicitările vor fi depuse cu minim 15 zile înainte de competiţie;

1. Competiţiile de anvergură naţională/internaţională din calendarele oficiale ale entităţilor organizatoare, se organizează în baza solicitărilor depuse imediat după includerea acestora în programul competiţional (Campionate Naţionale, Competiţii Naţionale, Competiţii Internaţionale, Meciuri Internaţionale);
2. Tariful de utilizare al Sălii Polivalente „Constantin Jude” Timişoara este aprobat prin Hotărâre de Consiliu Local;
3. Regimul de gratuitate pentru utilizarea Sălii Polivalente „Constantin Jude” Timişoara este aprobat prin Hotărâre de Consiliu Local;
4. Anularea rezervărilor se face în scris cu minim 10 zile înainte de eveniment, excluzând cazurile de forţă majoră;
5. În cazul evenimentelor sportive unde se impune o amenajare diferită faţă de cea existentă (ring de box etc.) se va proteja întreaga suprafaţă de parchet cu mochetă sau alt material de protecţie în funcţie de specificul evenimentului sportiv;

**Art. 15.**Intrarea în sală pentru competiţii, se face cu respectarea Legii 4/2008 (actualizată) privind prevenirea şi combaterea violenţei cu ocazia competiţiilor şi a jocurilor sportive, prin grija organizatorului de competiţii, sala fiind predată acestuia cu proces verbal;

**Art.16.** Echiparea şi dezechiparea beneficiarilor se va face în spaţiile special amenajate şi repartizate (vestiare);

1. Nu este permisă lăsarea obiectelor de valoare/telefoanelor mobile în vestiare. Personalul sălii nu este răspunzător de dispariţia acestora;
2. După terminarea antrenamentelor/evenimentelor sportive utilizatorii au obligaţia de a elibera în totalitate vestiarele. Lăsarea echipamentelor sau a altor obiecte în vestiare nefiind permisă;

**Art.17.** La staţia de sonorizare şi tabela electronică, au acces personalul sălii şi delegaţii echipelor care au fost instruiţi să lucreze pe scorer;

**Art.18.** Pentru desfăşurarea evenimentelor sportive, sala este predată organizatorului în baza unui proces verbal de predare-primire, organizatorul fiind responsabil de toate pagubele/accidentele produse în incinta sălii în timpul organizării şi desfăşurării evenimentelor sportive;

**Art.19.** Organizatorii de evenimente sportive au următoarele obligaţii:

* să asigure serviciul de ambulanţă pe toată durata evenimentului sportiv;
* să anunţe poliţia despre desfăşurarea evenimentului sportiv;
* să asigure paza şi ordinea în sală;
* să verifice spectatorii la intrarea în sală, astfel încât aceştia să nu intre în sală cu obiecte nepermise;
* să restituieînainte de a părăsi sala, eventuale bunuri primite spre utilizare: chei de la vestiare, chei de la duşuri etc.;
* să respecte toate normele generale de prevenire şi stingere a incendiilor, conform legislaţiei în vigoare;

**Art.20.** În orele rămase neacoperite de activităţile cluburilor sportive şi de competiţiile sportive, sala poate fi folosită pentru sportul pentru toţi, activităţi pentru care se vor percepe taxe de utilizare, aprobate prin Hotărâre de Consiliu Local. Încasările vor constitui venituri la bugetul local;

1. **Organizarea şi desfăşurarea evenimentelor culturale (concerte/spectacole/ congrese/conferinţe etc.)**

**Art.21.** Pentru organizarea activităţilor nesportive (concerte/spectacole/evenimente culturale/educative/congrese etc.), se vor depune solicitări la Primăria Municipiului Timişoara, urmând ca aprobarea acestora să fie făcută de către departamentul de specialitate, în funcţie de disponibilitatea sălii;

1. Solicitările vor fi depuse cu minim 30 zile înainte de eveniment;
2. Tariful de utilizare al Sălii Polivalente „Constantin Jude” Timişoara este aprobat prin Hotărâre de Consiliu Local;
3. Anularea rezervărilor se face în scris cu minim 15 zile înainte de eveniment, excluzând cazurile de forţă majoră;

**Art.22.** Organizatorul de evenimente poate monta pe faţada sălii banner, pentru promovarea evenimentului. Repartizarea locului de montare al bannerului este în funcţie de ordinea sosirii echipelor ce montează bannerul;

**Art.23.** Organizatorului de evenimente îi este permis să monteze stand cu produse promoţionale, şi să desfăşoare activităţi comerciale în holul sălii, cu condiţia să obţină acordul pentru desfăşurarea exerciţiilor comerciale, conform legislaţiei în vigoare;

1. Tarifarea spaţiului destinat standului este aprobat prin Hotărâre de Consiliu Local;

**Art.24.** Organizatorii de evenimente au următoarele obligaţii:

* să protejeze cu mochetă întreaga suprafaţă de parchet a sălii sau alt material de protecţie, în funcţie de specificul evenimentului;
* să adapteze sunetul, astfel încât integritatea sălii să nu fie afectată;
* să anunţe autorităţile despre desfăşurarea evenimentului (poliţie/pompieri);
* să asigure serviciul de ambulanţă pe toată durata evenimentului;
* să asigure ordinea şi paza în timpul desfăşurării evenimentului;
* să verifice spectatorii la intrarea în sală, astfel încât aceştia să nu intre cu obiecte nepermise;
* să respecte toate celelalte clauze menţionate în contractul privind folosinţa spaţiului cu destinaţie sportivă;
* să respecte instrucţiunile verbale comunicate de către personalul sălii;
* să restituieînainte de a părăsi sala, eventuale bunuri primite spre utilizare: chei de la vestiare, chei de la duşuri etc.;
* să respecte toate normele generale de prevenire şi stingere a incendiilor, conform legislaţiei în vigoare;
* să elibereze în totalitate incinta sălii după terminarea evenimentului. Personalul sălii nu este responsabil de bunurile lăsate în sală după terminarea evenimentului/semnarea procesului verbal de predare-primire al sălii;
* să demonteze în maxim 3 zile după terminarea evenimentului bannerul montat pe faţada sălii;

**Art.25.** Organizatorilor de evenimente le este interzis:

* să utilizeze focul deschis sau artificiile în incinta sălii;
* să monteze boxe/lumini sau alte echipamente, folosind ca suport grinzile metalice ale tavanului sălii;
* sa introducă sau să servească băuturi alcoolice în sală;
* să subînchirieze spaţiul închiriat, cu excepţia spaţiului destinat activităţii comerciale;
* să amenajeze spaţii comerciale în alte locuri decât cele indicate în contract;

**Art.26.** Pentru desfăşurarea evenimentelor culturale, sala este predată organizatorului în baza unui proces verbal de predare-primire, organizatorul fiind responsabil de toate pagubele/accidentele produse în incinta sălii în timpul organizarii şi desfăşurării evenimentului;

1. **Utilizarea saunei**

**Art.27.** Accesul în saună se face pe propria răspundere;

**(1)** Accesul copiilor sub 16 ani este interzis;

**(2)** NU se recomandă utilizarea saunei după un antrenament intens;

**Art.28.** Accesul în saună cu haine de stradă, halat de baie, papuci etc. este interzis;

**Art.29.** Accesul în saună este permis doar cu costum de baie adecvat, tip sportiv (exclus şort/ costum de baie din 2 piese) şi prosop;

**Art.30.** Accesul în saună se face numai după efectuarea unui duş;

**Art.31.** În saună este obligatorie folosirea prosopului pentru a vă aşeza pe acesta;

**Art.32.** Capacitatea maximă a saunei este de 8 persoane;

**Art.33.** În saună nu este permis accesul:

* femeilor însărcinate;
* persoanelor cu probleme de sănătate (tensiune arterială mică sau mare/afecţiuni cardiovasculare sau bronhopulmonare severe/boli transmisibile/plagi deschise/ dermite sau dermatoze);
* persoanelor aflate sub influenţa băuturilor alcoolice/narcoticelor sau a tranchilizantelor;
* accesul persoanelor puse sub interdicţie de către o instanţă de judecată

1. **Utilizarea bazinului de refacere**

**Art.34.** Accesul în bazinul de refacere se face pe propria răspundere;

**(1)** Accesul copiilor sub 16 ani este interzis;

**Art.35.** Accesul în bazin este permis doarcu costum de baie adecvat, tip sportiv (exclus şort/ costum de baie din 2 piese);

**Art.36.** Accesul în bazin este permis doar după efectuarea unui duş;

**Art.37.** Capacitatea maximă a bazinului de refacere este de 12 persoane;

**Art.38.** În bazinul de refacere nu este permis accesul:

* persoanelor cu probleme de sănătate (boli transmisibile/plagi deschise/ dermite sau dermatoze);
* persoanelor aflate sub influenţa băuturilor alcoolice/narcoticelor sau a tranchilizantelor;
* accesul persoanelor puse sub interdicţie de către o instanţă de judecată

1. **Obligaţiile utilizatorilor/spectatorilor**

**Art.39.** Utilizatorii şi spectatorii au următoarele obligaţii:

* să respecte regulamentul de folosinţă a sălii şi a dotărilor din sală, precum şi toate instrucţiunile verbale comunicate de personalul sălii, antrenori sau orice alte persoane ce fac parte din staff-ul de organizare al evenimentului;
* să prezintela solicitarea personalului sălii/pazei/organizatorului biletul/cardul de acces în sală;
* să păstreze curăţenia în perimetrul sălii;
* săfoloseascăbunurile fixe şi mobile aflate în incinta sălii în strictă concordanţă cu destinaţia acestora;

**Art.40.** Persoanele responsabile de distrugerea parţială sau totală a unor bunuri ale sălii, survenită fie accidental, fie prin utilizare defectuoasă, neconformă cu instrucţiunile, vor fi obligate să repare bunurile respective, să le aducă la starea iniţială de funcţionare sau să plătească contravaloarea acestora;

**Art.41.** Dacă o înţelegere amiabilă cu persoanele vinovate nu este posibilă, Primăria Municipiului Timisoara îşi rezervă dreptul de a recupera prin toate mijloacele legale costurile integrale de reparaţie pentru readucerea în stare de funcţionare sau înlocuirea bunurilor distruse;

**Art.42.** Toţi utilizatorii au obligaţia de a respecta normele generale de prevenire şi stingere a incendiilor, conform legislaţiei în vigoare;

**Art.43. În interiorul sălii este interzis:**

* **fumatul;**
* accesul cu animale de companie;
* accesul sau consumul băuturilor alcoolice/etnobotanicelor/substanţelor dopante;
* accesul cu gumă de mestecat;
* accesul cu arme şi explozibili;
* accesul persoanelor neautorizate la instalaţiile electrice, apă, încălzire, alte instalaţii şi anexe ale sălii;
* aruncatul de corpuri străine pe suprafaţa de joc;
* accesul cu role, biciclete, trotinete etc.;
* să se depoziteze diferite materiale folosite pentru activitatea sportivă sau alte activităţi;

1. **Sancţiuni**

**Art.44.** Nerespectarea prezentului regulament conduce la aplicarea de sancţiuni, după cum urmează:

* comportamentul indecent al utilizatorilor faţă de personalul sălii sau faţă de alţi utilizatori (injurii, comportament agresiv, limbaj sau gesturi ofensatoare) duce la evacuarea utilizatorilor vinovaţi din incinta sălii;
* nerespectarea, în mod repetat, a prezentului regulament conduce la interzicerea accesului în sală;
* refuzul de a suporta cheltuielile pentru pagubele produse va atrage după sine consecinţele prevăzute în reglementările legale în vigoare;
* orice litigii sau neînţelegeri se vor rezolva, pe cât se poate, pe cale amiabilă între părţi. În cazul imposibilităţii de rezolvare pe o asemenea cale, litigiile vor fi rezolvate în instanţă;

1. **Dispoziţii finale**

**Art.45.** Personalul sălii nu este răspunzător pentru obiectele lăsate, uitate sau pierdute în incinta Sălii Polivalente „Constantin Jude” Timişoara;

**Art.46.** Personalul sălii nu este responsabil sub nicio formă pentru accidentările ce se pot întâmpla ca urmare a folosirii dotărilor din sală;

**Art.47.** În cazul găsirii unor bunuri de valoare sau bunuri personale, acestea vor fi predate personalului sălii;

**Art.48.** Prezentul regulament intră în vigoare o dată cu aprobarea lui prin Hotărâre de Consiliu Local;

**Art.49.** Modificarea prezentului regulament se poate face ori de câte ori se consideră necesar. Modificarea regulamentului se va face prin Hotărâre de Consiliu Local;

**Art.50.** Prezentul regulament se va afişa în incinta Sălii Polivalente „Constantin Jude”.

Şef Serviciu Şcoli,Spitale,Baze Sportive, Consilier,

Anca Lăudatu Deiana Neşin